વિશ્વ હિંદુ પરિષદના આંતરરાષ્ટ્રીય અધ્યક્ષ પ્રવીણ તોગડિયાએ ચંડીગઢમાં કાર્યકર્તાઓને સંબોધિત કરતાં કહ્યું હતું કે, વેલેન્ટાઇન ડેના દિવસે વિરોધ પ્રદર્શન કે હિંસા નહીં કરાય. તેમણે પથ્થરબાજો વિરુદ્ધના કેસ પાછા ખેંચવા માટે જમ્મુ-કાશ્મીરનાં મુખ્યપ્રધાન મહેબૂબા મુફ્તીની ટીકા પણ કરી હતી.પ્રવીણ તોગડિયાએ વેલેન્ટાઇન ડેનું સમર્થન કરવાની સાથે કહ્યું કે જો યુવક અને યુવતી પ્રેમ નહીં કરે તો સંસાર કેમ ચાલશે. એ સાથે તેમણે ઉમેર્યું હતું કે યુવાનોને પ્રેમ કરવાનો અધિકાર છે અને આ દિવસે કોઈ પણ પ્રકારનો વિરોધ કે હિંસા નહીં થાય. વિશ્વ હિંદુ પરિષદના નેતા અને કાર્યકર્તા વરસોથી વેલેન્ટાઇન ડેનો વિરોધ કરતા આવ્યા છે. એટલું જ નહીં, એના વિરુદ્ધ ફરમાન જારી કરી લોકોને ચેતવણી પણ આપતા હતા. ત્યારે વેલેન્ટાઇન ડેની પૂર્વસંધ્યાએ વિહિપના નેતાનું આ બયાન ચોંકાવનારું છે.મીડિયાના અહેવાલ મુજબ પ્રવીણ તોગડિયાએ ૧૧ ફેબ્રુઆરીના ચંડીગઢમાં વિશ્વ હિંદુ પરિષદ અને બજરંગ દળના કાર્યકર્તાઓને સંબોધિત કરતા કહ્યું કે, પ્રેમ નહીં કરે તો લગ્ન નહીં થાય, લગ્ન નહીં થાય તો સૃષ્ટિ કેવી રીતે ચાલશે? યુવાનો અને યુવતીઓને પ્રેમ કરવાનો પૂરો અધિકાર છે અને એ તેમને મળવો જોઇએ. મેં સંદેશ આપી દીધો છે કે આપણી દીકરીને પણ પ્રેમ કરવાનો હક છે અને બહેનને પણ. વિશ્વ હિંદુ પરિષદ અને બજરંગ દળ ભારતમાં વેલેન્ટાઇન ડે પર પ્રતિબંધ મૂકવાની માગણી વરસોથી કરી રહ્યા છે. બંને સંગઠન એને હિંદુ વિરોધી પણ માને છે.